Ich schaff met meine Händ, do siehsche glei, daß do was rauskummt. Unn bei Eich? Was willsche dann, ich kann net  zuhere, Du kannsch die Worhet net here, so isses doch. Wann ich mer so e Quatsch ausdenk, määne se in de Stroß  her, de Walter is aa iwwergschnappt, die Ruth hot ne aagsteckt, jetzt spinnt der jo aa. Nää, des eente Wort do dut mer leed, awwer was willsche dann met dem Achim do, dem Spinner, met seim Loch in de Hos, unn seim glasiche Blick?  Der nemmt doch sicher Nervearznei, so wie der guckt, unn schaffe dut er aa nix, jaja, Hartz Vier, des han ich mer gdenkt. Was meensche, de Achim kann so gut zuhere, der  Dollbore ghert no  Landeck, so wie der plärrt bei Eierm Vortrach! Määnt der dann, er wär de neigebor Schiller, unn die annere, die sinn gut aagezo, awwer aa net besser, do de Herr Oberschtudienrat unn die alt Schachtel met ehre Liebesgedichte, die is doch schun vel se alt fer so was.